# Стварно власништво правних лица - најбоље праксе (Best Practices on Beneficial Ownership for Legal Persons)

# Сажетак

1. Резултати евалуација које се врше у оквиру FATF указују на то да се јурисдикције (државе) суочавају са изазовима у постизању задовољавајућег нивоа транспарентности када је у питању стварно власништво правних лица. Ове најбоље праксе за циљ имају да дају предлог решења, која су поткрепљена случајевима и примерима најбоље праксе које су доставиле делегације које учествују у раду FATF, за изазове с којима се суочавају делегације у примени Препоруке 24 FATF.

2. Као што се наводи у Тумачењу уз препоруку 24, државе треба да користе један или више механизама (регистар; обавезно чување података од стране правних лица; прикупљање информација о стварном власништву од стране обвезника) тако да се обезбеди да информације о стварном власништву привредног субјекта тај привредни субјект прибавља и да те информације буду доступне на одређеној локацији у конкретној држави; или да их надлежни орган може на други начин благовремено утврдити[[1]](#footnote-1).

3. Искуства држава која су изложена у оквиру FATF евалуација говоре да су оне јурисдикције које користе само један од напред наведених механизама мање делотворне у обезбеђивању благовременог приступа надлежном органу тачним и ажурним информацијама о стварном власништву. Насупрот томе, показало се да је ***комбиновани приступ***, где се упоредо користи више извора информација, често делотворнији у спречавању злоупотребе правних лица у противзаконите сврхе и у примени мера које стварно власништво над правним лицима чине довољно трансарентним. Разноликост и доступност извора повећава транспарентност и приступ информацијама и помаже у смањивању проблема са тачношћу код конкретних извора.

4. Код комбинованог приступа, надлежни органи могу приступaти информацијама о стварном власништу у различитим изворима. Такође, могу проверавати тачност информација међусобним упоређивањем тих извора. Овим приступом се омогућава и кључним учесницима у систему (правним лицима директорима, власницима удела/акционарима, обвезницима - тј. финансијским институцијама и одређеним правним и физичким лицима ван финансијског сектора) да утврђују нетачне информације о стварном власништву у својим базама података, претрагом различитих регистара или тражењем информација у различитим изворима. Уз то, тиме се обвезници подстичу на тражење појашњења од правних лица, а по потреби и да пријављују евентуално сумњиве активности надлежним органима. Према томе, такав приступ даје подстицај кључним учесницима у систему да испуњавају своје обавезе кроз међусобну интеракцију и надзор.

5. У овом документу се затим издвајају следећи предлози кључних обележја делотворног система (Део 5): a) Процена ризика; б) Адекватност, тачност и благовременост информација о стварном власништву; б(i) Обвезници који проверавају и/или прате тачност информација; б(ii) Платформа са додатним подацима поред регистра привредних субјеката; б(iii) Континуирано пријављивање на нивоу правног лица / достављање података обвезницима или регистру привредних субјеката; б(iv) Провера уз помоћ различитих средстава; б(v) Појачане мере за правна лица са страним власницима/директорима; б(vi) Високо делотворни органи кривичних истрага и гоњења са адекватним ресурсима; б(vii) Коришћење технологије ради лакше провере и валидације; в) Приступ информацијама од стране надлежних органа; г) Забрана или имобилизација акција које гласе на доносиоца као и аранжмана са номиналним власницима и директорима; д) Делотворне, сразмерне и одвраћајуће санкције.

6. Примере случаја који се налазе у овом документу треба сагледавати у контексту конкретног система из ког потичу. Када је реч о јурисдикцијама које су прошле евалуацију, њихови примери случаја су проверени у односу на извештај о евалуацији и у њима се узимају у обзир сва последња дешавања у тој јурисдикцији у мери у којој је то могуће. Треба такође напоменути да су неке примере случаја дале државе које још увек нису прошле кроз евалуацију, а у овај документ су увршћени на основу релевантности. Читаоцу се саветује да то има у виду приликом навођења тих примера.

7. У најбољим праксама такође се предлажу решења којима се надлежним органима обезбеђује могућност прибављања информација о стварном власништву правних лица у иностранству (Део 6).

1. Тумачење уз препоруку 24, параграфи 7 и 8, FATF (2013a). [↑](#footnote-ref-1)